FI Euroopan unionin virallinen lehti CE 88/223

(2004/C 88 E/0227)

KIRJALLINEN KYSYMYS E-0790/04

esittäjä(t): Roberto Bigliardo (UEN) komissiolle

(11. maaliskuuta 2004)

Aihe: Vaaralliset määrät dioksiinia Acerran kunnassa (Napoli) Italiassa

Italiassa Napolin maakunnassa sijaitsevan väkirikkaan Acerran kunnan laitumilla käyskentelevien vuohien maidosta maaliskuussa 2003 tehtyjen ja vasta lokakuussa 2003 julkaistujen tutkimusten tulokset olivat huolestuttavia, sillä maidossa havaittiin 13 pikogrammaa dioksiinia, vaikka lain sallima raja on 3 pikogrammaa.

Vaikka nämä tiedot, joista käy ilmi ympäristön jo silloin hyvin vakava tila, ovat hälyttäviä ja kuvaavia, Campanian aluehallitus, jonka tehtäviin kuuluvat valvonnat ja niistä johtuvat toimet, ei ole ollut kuulevinaankaan Acerran kunnanhallituksen vaatimusta välttämättömien maanparannustoimien aloittamisesta.

Edes paikallinen terveysviranomainen ASL (Azienda Sankaria Locale) ei ole ryhtynyt mihinkään toimiin.

Tällä hetkellä tilanne on kyseisen pikkukaupungin väestölle (noin 50 000 asukasta) äärimmäisen uhkaava. Milanolaisen Mario Negrin instituutin tuoreiden tutkimusten mukaan dioksiinin määrä samojen vuohien maidossa on käsittämättömän korkea: 50pgTE/g.

Näin vaikuttava ja vakava tieto, jota ei ole koskaan kirjattu alueella, osoittaa, että dioksiinin määrä maaperässä johtuu vakavista saastuttavista tekijöistä, joista Kansallisen liiton paikalliset poliittiset edustajat syystäkin tekivät ilmoituksen Nolan yleiselle syyttäjälle 31. lokakuuta 2003.

Allekirjoittanut on jo pyytänyt vetoomusvaliokunnan puheenjohtajaa teettämään asianmukaisen tutkimuksen Acerran alueen ympäristön tilasta. Näin ollen kysyn: Eikö Euroopan komissio aio puuttua Campanian alueen tilanteeseen alueen ympäristön ja kymmenien tuhansien kaupungissa asuvien ihmisten hengen pelastamiseksi?

Margot Wallströmin komission puolesta antama vastaus

(30. huhtikuuta 2004)

Komissio sai tiedon kysymyksessä mainitusta saastumistapauksesta 26. maaliskuuta 2003 ja toimitti sitä koskevat tiedot muiden jäsenvaltioiden toimivaltaisille viranomaisille elintarvikkeita ja rehuja koskevan nopean hälytysjärjestelmän (Rapid Alert System for Feed and Food) kautta 28. maaliskuuta 2003. Saastumistapaus tuli ilmi, kun vuohenmaitoa tutkittiin elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta 29 päivänä huhtikuuta 1996 annetussa neuvoston direktiivissä 96/23/EY (1) säädetyn valvontaohjelman mukaisesti. Havaitut dioksiinipitoisuudet ylittivät merkittävästi tiettyjen elintarvikkeissa olevien vieraiden aineiden enimmäismäärien vahvistamisesta 8 päivänä maaliskuuta 2001 annetussa komission asetuksessa (EY) N:o 466/2001 (2), sellaisena kuin se on muutettuna 29 päivänä marraskuuta 2001 annetulla neuvoston asetuksella (EY) N:o 2375/2001 (3), säädetyn dioksiinin enimmäismäärän.

Tutkimukset aloitettiin dioksiinien, furaanien ja PCB:iden vähentämisestä rehuissa ja elintarvikkeissa 4 päivänä maaliskuuta 2002 annetun komission suosituksen 2002/201/EY (4) mukaisesti saastumisen lähteen selvittämiseksi ja sellaisten toimenpiteiden toteuttamiseksi, joilla saastumisen lähteitä vähennetään tai ne poistetaan. Tutkimuksissa kävi ilmi, että yksi saastumisen lähde saattaisi olla maaseudulle jätettyjen aineiden valvomaton polttaminen.

Italian viranomaisten toimittamien tietojen mukaan saastuminen rajoittui Casertan maakuntaan ja sen rajakuntiin Napolin pohjoispuolella. Saastuneet alueet on merkitty. Kaupallisesti tuotetusta rehusta ei tutkimuksissa ole löydetty dioksiinipitoisuuksia, jotka ylittäisivät haitallisista aineista eläinten rehuissa 7 päivänä toukokuuta 2002 annetussa Euroopan parlamentin ja neuvoston direktiivissä 2002/32/EY (5), sellaisena kuin se on muutettuna 17 päivänä kesäkuuta 2003 annetulla komission direktiivillä 2003/57/EY (6) säädetyn enimmäispitoisuuden.

Italian viranomaiset ovat sitoutuneet:

— poistamaan mainitun lähteen, toteuttamaan lisätutkimuksia mahdollisten muiden lähteiden löytämiseksi ja ennallistamaan saastuneet alueet

— poistamaan mahdolliset saastumisen lähteet

— toteuttamaan jatkuvaa valvontaa, joka kohdistuu ympäristöön, tiloihin, käytettyihin rehuihin ja tuotteisiin saastuneella alueella

— vetämään saastuneet tuotteet markkinoilta ja hävittää ne valvotuissa olosuhteissa.

Kun otetaan huomioon annettu sitoumus ja jos kaikki mainitut toimenpiteet toteutetaan asianmukaisesti, komissio katsoo, että toimenpiteet ovat riittävät kansanterveyden ja ympäristön suojelemiseksi.

(1) EYVL L 125, 23.5.1996.

(2) EYVL L 77, 16.3.2001.

(3) EYVL L 321, 6.12.2001.

(4) EYVL L 67, 9.3.2002.

(5) EYVL L 140, 30.5.2002.

(6) EUVL L 151, 19.6.2003.